**1. PRAVNI OSNOV**

Sukladno odredbama članka 110. Zakona o proračunu („Narodne novine“, broj 87/08, 136/12 i 15/15) Gradonačelnik podnosi predstavničkom tijelu na donošenje godišnji izvještaj o izvršenju proračuna do 1. lipnja tekuće godine za prethodnu godinu. Člankom 108. Zakona propisan je da polugodišnji i godišnji izvještaj o izvršenju proračuna sadrži:

1. Opći dio proračuna koji čini Račun prihoda i rashoda i Račun financiranja na razini odjeljka ekonomske klasifikacije,
2. Posebni dio proračuna po organizacijskoj i programskoj klasifikaciji na razini odjeljka ekonomske klasifikacije,
3. Izvještaj o zaduživanju na domaćem i stranom tržištu novca i kapitala,
4. Izvještaj o korištenju proračunske zalihe,
5. Izvještaj o danim državnim jamstvima i izdacima po državnim jamstvima,
6. Obrazloženje ostvarenja prihoda i primitaka, rashoda i izdataka.

Polugodišnji i godišnji izvještaj o izvršenju proračuna jedinica lokalne i područne (regionalne) samouprave sadrži izvještaj o provedbi plana razvojnih programa.

Odlukom o izvršenju proračuna za 2019. godinu („Službeni vjesnik“, broj 72/18, 24/19 i 30/19) čl. 9. st. 3. propisano je da je Gradonačelnik dužan izvijestiti predstavničko tijelo o izvršenoj preraspodjeli u sklopu izvješća polugodišnjeg i godišnjeg obračuna proračuna.

2. OBRAZLOŽENJE OSTVARENIH PRIHODA I PRIMITAKA, RASHODA I IZDATAKA

Prema računu prihoda i rashoda, prihodi poslovanja ostvareni su sa 63.218.135,62 kn što čini 82,92 % plana. U odnosu na prethodnu godinu, prihodi poslovanja ostvareni su u većem iznosu za 18,65 % ili 9.938.395,76 kn. Prihodi od prodaje nefinancijske imovine ostvareni su s 1.405.182,54 kn što je u odnosu na plan 60 %, a u odnosu na prethodnu godinu prihodi su ostvareni u većem iznosu za 217,77 % ili 962.984,36 kn. Dakle, ukupno ostvareni prihodi konsolidiranog proračunu u 2019. godini iznose 64.623.318,16 kn. Rashodi poslovanja ostvareni su s 56.826.722,51 kn što čini 93 % plana. U odnosu na prethodnu godinu rashodi poslovanja ostvareni su u većem iznosu za 20,17 % ili 9.538.030,58 kn. Rashodi za nabavu nefinancijske imovine ostvareni su u iznosu od 16.129.903,26 kn što je u odnosu na plan 33,04 %, a u odnosu na prethodnu godinu rashodi za nabavu nefinancijske imovine veći su za 34,67 % ili 4.152.301,78 kn. Ukupno ostvareni rashodi u 2019. godini iznose 72.956.625,77 kn.

Prema računu zaduživanja/financiranja, primici od financijske imovine i zaduživanja ostvareni su u iznosu od 4.626.626,05 kn dok su izdaci za financijsku imovinu i otplate zajmova ostvareni s 1.074.239,12 kn. Neto zaduživanje iznosi 3.552.386,93 kn.

Višak prihoda iz prethodne godine iznosio je 650.172,04 kn. Uzimajući u izračun ukupno ostvarene prihode u iznosu od 64.623.318,16 kn, višak prihoda iz prethodne godine u iznosu od 650.172,04 kn, primitke od financijske imovine u iznosu od 4.626.626,05 kn, proračun za 2019. godinu iznosi 69.900.116,25 kn. Jednako tako, u rashodovnu stranu proračuna za 2019. godinu ulaze ukupni rashodi u iznosu od 72.956.625,77 kn, izdaci za financijsku imovinu i otplate zajmova u iznosu od 1.074.239,12 kn što čini rashodovnu stranu proračuna od 74.030.864,89 kn. Na kraju proračunske godine iskazan je manjak u iznosu od 4.130.748,64 kn.

**2.1. Prihodi po ekonomskoj klasifikaciji**

**2.1. Prihodi poslovanja**

Prihodi poslovanja ostvareni su sa 63.218.135,62 kn. Povećanje prihoda poslovanja u odnosu na prethodnu godinu evidentno je na stavkama poreznih prihoda i prihoda pomoći. U strukturi prihoda poslovanja najveći su porezni prihodi koji čine 69 % prihoda poslovanja, zatim prihodi pomoći koji participiraju s 20 %, prihodi od imovine 10 %, dok se preostalih 1 % odnosi na ostale prihode (prihodi od prodaje proizvoda i robe te prihodi na ime kazni).

*2.1.1. Prihodi od poreza*

Prihodi od poreza ostvareni su s 36.408.643,73 kn što je u odnosu na plan 99,40 %, a u odnosu na prethodnu godinu, 7,32 % više. Prihode od poreza čine prihod od poreza i prireza na dohodak s realizacijom od 35.655.798,70 kn, prihod od poreza na promet nekretnina s realizacijom od 544.432,76 kn, prihodi gradskih poreza s 208.412,27 kn. Prihodi od poreza na dohodak ostvareni su u većem iznosu za 3.231.171,00 kn ili 9,97 %, dok je porez na promet nekretnina manji za 749.410,18 kn, a gradski porezi su ostvareni gotovo na razini prethodne godine, realizacija je veća za 2.153,54 kn.

*2.1.2. Pomoći iz inozemstva i od subjekata unutar općeg proračuna*

Prihodi pomoći ostvareni su s 10.558.974,32 kn. U odnosu na prethodnu godinu realizacija je veća za 76,59 % ili 4.579.705,76 kn. Prihode pomoći čine tekući i kapitalni prihodi pomoći proračunu iz drugih proračuna u iznosu od 3.501.025,06 kn, koji su u odnosu na prethodnu godinu veći za 69,26 %. Zatim prihodi pomoći od izvanproračunskih korisnika koji su ostvareni sa 192.930,70 kn. Tekuće pomoći od izvanproračunskih korisnika iznose 108.430,70 kn (Grad 98.603,20 kn, proračunski korisnici 9.827,50 kn), a kapitalne pomoći od izvanproračunskih korisnika 84.500,00 kn. Prihodi pomoći izravnanja za decentralizirane funkcije ostvarene su u iznosu od 724.000,00 kn, a odnose se na prihode pomoći za financiranje Javne vatrogasne postrojbe Grada Novske. Skupini prihoda pomoći pripadaju pomoći proračunskim korisnicima iz proračuna koji im nije nadležan s realizacijom od 567.059,13 kn. Proračunski korisnici ostvarili su tekuće pomoći iz proračuna koji im nije nadležan u iznosu od 92.187,50 kn (Gradska knjižnica i čitaonica „Ante Jagar“ 30.000,00 kn, Dječji vrtić „Radost“ 62.187,50 kn) i kapitalne pomoći u iznosu od 474.871,63 kn (Gradska knjižnica i čitaonica „Ante Jagar“ 68.000,00 kn, Dječji vrtić „Radost“ 406.871,63 kn). Pomoći iz državnog proračuna temeljem prijenosa EU sredstava ostvarene su s 5.573.959,43 kn što je u odnosu na prethodnu godinu više za 108,64 %. Tekuće pomoći iz državnog proračuna temeljem prijenosa EU sredstava ostvarene su s 2.950.946,71 kn, a kapitalne u iznosu od 2.623.012,72 kn. Kapitalne pomoći dodijeljene su za projekte Grada u iznosu 1.449.504,81 kn i projekte proračunskih korisnika 1.173.507,91 kn (Dječji vrtić „Radost“).

*2.1.3. Prihodi od imovine*

Prihodi od imovine ostvareni su u iznosu od 5.246.298,46 kn što je za 3,13 % više u odnosu na prethodnu godinu. Prihode od imovine dijelimo na prihode od financijske imovine s iznosom od 36.915,21 kn i prihode od nefinancijske imovine s 5.209.383,25 kn. Prihode od financijske imovine čine prihodi od kamata na depozite po viđenju, prihodi od pozitivnih tečajnih razlika i razlika zbog primjene valutne klauzule i prihodi od dividendi (Grad je nositelj 31 dionice PBZ d.d.). Prihode od nefinancijske imovine čine prihodi od naknade za koncesije, prihodi od zakupa i iznajmljivanja imovine i naknade za korištenje nefinancijske imovine. Prihodi od naknade za koncesije ostvareni su u iznosu od 41.055,71 kn na ime koncesije koja je dana za korištenje plinske mreže i koncesije za površinu istražnog prostora 37.896,38 kn, što ukupno iznosi od 78.952,09 kn. U odnosu na prethodnu godinu naknada je veća za 5 %. Naknadu za korištenje nefinancijske imovine čine prihodi rudne rente s iznosom od 3.356.549,20 kn i spomeničke rente 480,59 kn. Prihodi od zakupa i iznajmljivanja imovine ostvareni su u iznosu od 1.773.401,37 kn, a čine ih: prihodi na ime raspolaganja poljoprivrednim zemljištem u vlasništvu države 598.012,43 kn, najam poljoprivrednog zemljišta u vlasništvu Grada 17.305,70 kn, upravljane objektima ošasne imovine 59.424,00 kn, zakupi društvenih domova 53.800,00 kn, zakupi poslovnih prostora 280.747,05 kn, refundacija materijalnih troškova za zgradu vijećnice i prostore koje koriste političke stranke 208.067,15 kn, najam stanova 30.003,49 kn, zakupi javnih površina 110.440,99 kn, oslobođenje plaćanja zakupa poslovnih prostora i javnih površina 30 % 72.523,56 kn, zakupi poslovnih prostora bez naknade 343.077,00 kn.

*2.1.4. Prihodi od upravnih i administrativnih pristojbi, pristojbi po posebnim propisima i naknada*

Prihodi od upravnih i administrativnih pristojbi, pristojbi po posebnim propisima i naknada ostvareni su s 10.523.702,68 kn što je u odnosu na prethodnu godinu više za 31,41 %. Prihodi od upravnih i administrativnih pristojbi iznose 100.788,35 kn, a prihodi po posebnim propisima 5.476.189,87 kn. U prihode po posebnim propisima ubrajamo prihode vodnog gospodarstva 7.807,00 kn, prihode doprinosa za šume 2.862.643,00 kn, naknadu za zadržavanje nezakonito izgrađenih zgrada 43.922,00 kn, prihode od prodaje kuća na području PPDS 18.071,00 kn, povrat stipendija 99.117,00 kn, naknada za pravo puta što uplaćuje HT d.d. 303.777,00 kn, prihodi od naplate troškova ovrhe 39.249,00 kn itd. U ovu skupinu prihoda ubrajamo komunalni doprinos i naknade s iznosom od 4.946.724,46 kn. Komunalni doprinos ostvaren je sa 144.154,87 kn, a komunalna naknada s iznosom od 4.802.569,59 kn. Komunalna naknada je u odnosu na prethodnu godinu ostvarena u većem iznosu za 16,60 %.

*2.1.5. Prihodi od prodaje proizvoda i robe te pruženih usluga i prihodi od donacija*

Prihodi od prodaje proizvoda i robe te pruženih usluga i prihodi od donacija ostvareni su sa 476.766,44 kn što je u odnosu na prethodnu godinu više za 70,04 %. U ovoj skupini prihoda, prihodi proračunskih korisnika iznose 204.274,54 kn (članarine, najam poslovnog prostora, donacije, itd.), a prihod Grada 213.81,50 kn. Prihod Grada ostvaren je na ime naknade koju Hrvatske vode uplaćuju u proračun temeljem ostvarenih prihoda od naknade za uređenje voda.

**2.2. Prihodi od prodaje nefinancijske imovine**

Prihodi od prodaje nefinancijske imovine ostvareni su s 1.405.182,54 kn što je u odnosu na prethodnu godinu povećanje za 217,77 %. Prihode od prodaje nefinancijske imovine čine prihodi od prodaje neproizvedene dugotrajne imovine 1.157.787,18 kn i prihodi od prodaje proizvedene dugotrajne imovine s 240.081,26 kn. Prihod od prodaje neproizvedene dugotrajne imovine jesu prihodi od prodaje zemljišta, i to: obročna otplata prodaje poljoprivrednog zemljišta u vlasništvu države 157.354,52 kn, prihod prodaje zemljišta u Poduzetničkoj zoni 187.432,00 kn, prodaja zemljišta u vlasništvu Grada 232.971,50 kn i knjiženje potpore male vrijednosti za prodaju zemljišta u zoni, iskazana je razlika tržišne i prodajne cijene u iznosu od 580.029,00 kn.

**2.3. Rashodi po ekonomskoj klasifikaciji**

*2.3.1. Rashodi poslovanja*

Rashodi poslovanja ostvareni su s 56.826.722,51 kn što je u odnosu na plan 92,65 %, a u odnosu na prethodnu godinu rashodi su povećani za 20,17 %. U strukturi rashoda poslovanja najveći su materijalni rashodi koji čine 35 % rashoda poslovanja, zatim rashodi za zaposlene 28 %, ostali rashodi 18 %, subvencije 8 %, pomoći 7 %, naknade građanima i kućanstvima 4 %.

*2.3.2. Rashodi za zaposlene*

Rashodi za zaposlene ostvareni su s 15.718.412,75 kn što je u odnosu na prethodnu godinu više za 45,95 %. Plaće s doprinosima na plaće i materijalna prava zaposlenih isplaćivane su za zaposlene u upravi, 39 zaposlenih, zaposlene na programu ZAŽELI 41 osoba, javni radovi 7 osoba, zaposleni u ustanovama Grada 79 osoba. Povećanje rashoda za zaposlene u odnosu na prethodnu godinu najvećim dijelom odnosi se na povećanje zaposlenih u vrtiću (otvaranjem novog objekta vrtića) i zaposlenih u JVP Grada Novske (osnivanje novog proračunskog korisnika).

*2.3.3. Materijalni rashodi*

Materijalni rashodi su najveći rashodi u skupini rashoda poslovanja. Ostvareni su sa 19.847.823,40 kn što je u odnosu na prethodnu godinu više za 25,73 %. Struktura materijalnih rashoda:

* Rashodi za usluge 12.869.399,00 kn ili 65 %
* Rashodi za materijal i energiju 3.156.213,00 kn ili 16%
* Ostali nespomenuti rashodi 2.572.894,00 kn ili 13 %
* Naknade troškova zaposlenima 1.235.022,00 kn ili 6 %
* Naknade troškova osobama izvan radnog odnosa 14.295,00 kn ili 0%

*Rashodi za usluge* ostvareni su s 12.869.398,74 kn što je u odnosu na prethodnu godinu više za 20,16 %. Najveći dio rashoda za usluge odnosi se na usluge tekućeg i investicijskog održavanja, odnosno usluge po programu održavanja komunalne infrastrukture s iznosom od 7.517.848,00 kn. Usluge promidžbe i informiranja s 1.050.512,00 kn odnose se na elektronske medije (pretplata HRT-u) 3.840,00 kn, tisak 205.468,00 kn, medijsko praćenje gradskih aktivnosti (televizijsko i radijsko emitiranje) 101.975,00 kn, promidžbu i informiranje 592.937,00 kn i dr.

Intelektualne i osobne usluge realizirane su s 1.053.913,00 kn, od toga se 828.860,00 kn odnosi na rashode Grada, a 225.052,00 kn na rashode proračunskih korisnika. U intelektualne i osobne usluge ubrajamo usluge ugovora o djelu s iznosom od 104.497,00 kn, usluge odvjetnika i pravnog savjetnika 19.766,00 kn, geodetsko-katastarske usluge 173.193,00 kn, ostale intelektualne usluge s 512.990,00 kn itd.

*Rashodi za materijal i energiju* s iznosom od 3.156.213,20 kn obuhvaćaju rashode za uredski materijal i ostale materijalne rashode u iznosu od 502.883,00 kn (Grad 276.541,00 kn, proračunski korisnici 226.341,00 kn), materijal i sirovine 306.786,00 kn (Grad 340,00 kn, proračunski korisnici 306.445,00 kn), energija 1.759.975,00 kn (Grad 1.407.167,00, proračunski korisnici 352.808,00 kn), materijal i dijelovi za tekuće i investicijsko održavanje 104.064,00 kn (Grad 44.274,00 kn, proračunski korisnici 59.789,00 kn), sitni inventar i autogume 263.457,00 kn (Grad 14.440,00 kn, proračunski korisnici 249.016,00 kn), službena, radna i zaštitna odjeća i obuća 219.047,00 kn (Grad 3.533,00 kn, proračunski korisnici 215.514,00 kn).

U strukturi *ostalih nespomenutih rashoda* s realizacijom od 2.572.894,13 kn najveći su ostali nespomenuti rashodi koji participiraju s 59 % (manifestacije, protokol, naknada za održavanje Zbirke Sajko, zdravstveni pregled, FINA izvodi o javnim prihodima i provizija za uplate javnih prihoda koju Grad plaća umjesto obveznika, naplata Poreznoj upravi za razrez i naplatu gradskih poreza itd.), naknade za rad predstavničkih i izvršnih tijela 16 %, reprezentacija 14 %, premije osiguranja 4 %, pristojbe i naknade 2 %, članarine 1 %.

*Naknade troškova zaposlenima* ostvarene su s 1.235.022,38 kn, a odnose se na rashode službenih putovanja (Grad 64.830,00 kn, proračunski korisnici 25.495,00 kn), naknade za prijevoz (Grad 445.853,00 kn, proračunski korisnici 468.805,00 kn), stručno usavršavanje zaposlenika (Grad 175.786,00 kn, proračunski korisnici 37.126,00 kn), ostale naknade troškova zaposlenima (proračunski korisnici 17.125,00 kn).

*Naknade troškova osobama izvan radnog odnosa* iznose 14.294,95 kn što je u odnosu na prethodnu godinu više za 117,40 %. Rashodi se odnose na Grad u iznosu od 8.765,00 kn, a na proračunske korisnike 5.529,00 kn. Radi se o rashodima prema programu stručnog osposobljavanja bez zasnivanja radnog odnosa.

*2.3.4. Financijski rashodi*

Financijski rashodi ostvareni su s 274.525,93 kn što čini 75,76 % plana, odnosno rashodi su 1,08 % veći u odnosu na prethodnu godinu. U financijske rashode ubrajamo rashode za kamate koje podmirujemo za primljene kredite, ukupno je u 2019. godini podmireno 197.350,71 kn obveza na ime kamata. Rashodi za bankarske usluge i usluge platnog prometa ostvareni su u iznosu od 65.652,09 kn.

*2.3.5. Subvencije*

Rashodi za subvencije ostvareni su sa 4.270.944,51 kn što čini 99,49 % plana. Rashodi su ostvareni u većem iznosu u odnosu na prethodnu godinu za 1.602.827,00 kn ili 60,07 %. Prema Pravilniku o proračunskom računovodstvu subvencije su tekući prijenosi sredstava koji se daju proizvođačima za poticanje proizvodnje određenih proizvoda i pružanja usluga. Rashodi subvencija su isplaćivani temeljem Programa poticanja malog i srednjeg poduzetništva, i to za programe poduzetnika početnika, poduzetnika početnika u gaming industriji, programe postojećih poduzetnika, subvenciju kamatne stope na poduzetničke kredite, sufinanciranje obnove zgrada na području grada, subvencije u poljoprivredi itd. U posebnom dijelu proračuna detaljno je izvršena razrada isplaćenih subvencija.

*2.3.6. Pomoći dane u inozemstvo i unutar općeg proračuna*

*Rashodi pomoći dane u inozemstvo i unutar općeg proračuna* ostvareni su sa 4.195.068,01 kn što je u odnosu na plan 86,25 %, a u odnosu na prethodnu godinu rashodi su manji za 36 %. Rashodi pomoći unutar općeg proračuna iznose 2.832.207,08 kn i najvećim dijelom se odnose na sufinanciranje kapitalnih projekata obnove županijskih cesta na području Grada. Sredstva su transferirana ŽUC-u SMŽ za projekt rekonstrukcije županijske ceste u Bročicama s iznosom od 390.048,00 kn, rekonstrukciju županijske ceste Stara Subocka-Plesmo s iznosom od 2.266.875,00 kn, rekonstrukciju zavoja Novska-Stari Grabovac 164.092,00 kn. Rashodi pomoći proračunskim korisnicima drugih proračuna ostvareni su u iznosu od 1.362.861,00 kn, a odnose se na sufinanciranje programa škola s područja Grada, sufinanciranje plaće za produženi boravak djece u školama i besplatnu prehranu.

*2.3.7. Naknade građanima i kućanstvima na temelju osiguranja i druge naknade*

Naknade građanima i kućanstvima na temelju osiguranja i druge naknade ostvarene su u iznosu od 2.434.792,16 kn što je 95 % plana. U odnosu na prethodnu godinu rashodi su manji za 6 %. U naknade građanima i kućanstvima ubrajamo pomoći po socijalnom programu koje su realizirane u iznosu od 958.714,00 kn, pomoć za novorođeno dijete, tj. *Kolica za novljanskog klinca* 505.000,00 kn, stipendije 1.193.282,00 kn.

*2.3.8. Ostali rashodi*

Ostali rashodi konta skupine 38 ostvareni su u iznosu od 10.085.155,75 kn što je 99 % plana. U odnosu na prethodnu godinu rashodi su ostvareni u većem iznosu za 17 %. Ostali rashodi obuhvaćaju tekuće i kapitalne prijenose neprofitnim organizacijama s iznosom od 8.295.230,00 kn i kapitalne pomoći u iznosu od 1.789.925,00 kn. Tekući i kapitalni prijenosi neprofitnim organizacijama odnose se na sufinanciranje rada Crvenog križa, rada Vatrogasne zajednice Grada, Zajednice sportskih udruga, udruga u kulturi, udruga iz Domovinskog rata, sufinanciranje rada Turističke zajednice Grada, Razvojne agencije Grada Novske itd.

*2.4. Rashodi za nabavu nefinancijske imovine*

Rashodi za nabavu nefinancijske imovine ostvareni su u iznosu od 16.129.903,26 kn. U odnosu na prethodnu godinu, rashodi su ostvareni u većem iznosu za 35 % ili 4.152.302,00 kn. Rashodi za nabavu nefinancijske imovine jesu rashodi nastali u postupku stjecanja nefinancijske imovine bilo da se radi o kupnji, obnovi tj. rekonstrukciji postojeće imovine, gradnji i sl. Najveći dio rashoda za nabavu nefinancijske imovine odnosi se na rashode dodatnih ulaganja na nefinancijskoj imovini, tj. investicijski rashodi razvrstani u proračunu u programu projektiranja i građenja objekata u vlasništvu Grada i programu projektiranja i građenja objekata komunalne infrastrukture. Ukupni rashodi koji imaju za rezultat povećanje imovine u bilanci Grada prema Programu projektiranja i građenja objekata u vlasništvu Grada iznose 9.869.020,00 kn u koje ubrajamo projekt izgradnje dječjeg vrtića s 4.956.797,00 kn, obnova hotela Knopp 515.608,00 kn, energetska obnova doma u N. Subockoj 848.320,00 kn, izradu dokumentacije za projekt stambeno poslovnih zgrada u Ulici bl. A. Stepinca u Novskoj 264.500,00 kn, Kulturni centar za mlade Jazavica 102.125,00 kn, Poljoprivredno-edukacijski centar Borovac 199.000,00 kn, Poduzetnički inkubator u PZ Novska 444.250,00 kn, uređenje poslovnog prostora u Potočnoj ulici u Novskoj 1.237.019,00 kn. Prema programu projektiranja i građenja objekata i uređaja komunalne infrastrukture rashodi za nabavu nefinancijske imovine odnose se na rashode izgradnje mrtvačnice u Voćarici s iznosom od 861.222,00 kn, rekonstrukciju Ulice Torine u Novoj Subockoj s 218.141,00 kn, rekonstrukciju nerazvrstane ceste u St. Subockoj 1.914.751,00 kn, izradu projektne dokumentacije za nogostup Novska-Bročice i Brestača-N. Subocka 78.956,00 kn, rekonstrukciju istočnog odvojka u ulici u Staroj Subockoj 371.998,00 kn itd.

**2.5. Prihodi i rashodi po izvorima financiranja**

Prema izvoru financiranja struktura prihoda i primitaka je sljedeća:

* Opći prihodi i primici 42.389.224,00 kn
* Vlastiti prihodi proračunskih korisnika 1.696.317,00 kn
* Prihodi za posebne namjene 9.157.908,00 kn
* Pomoći 10.084.897,00 kn
* Donacije 80.000,00 kn
* Prihodi od prodaje ili zamjene nefinancijske imovine 1.214.972,00 kn

Rashodi proračuna u iznosu od 72.956.625,00 kn financirani su iz općih prihoda 62 %, iz vlastitih sredstava proračunskih korisnika 2 %, iz prihoda za posebne namjene 22 %, iz sredstava pomoći 12% te iz ostalih izvora 2%.

**2.6. Rashodi prema funkcijskoj klasifikaciji**

Struktura rashoda po funkcijskoj klasifikaciji je sljedeća:

* Usluge unapređenja stanovanja i zajednice 17.669.699,00 kn
* Obrazovanje 14.800.186,00 kn
* Ekonomski poslovi 11.975.644,00 kn
* Opće javne usluge 10.980.782,00 kn
* Rekreacija, kultura i religija 6.852.653,00 kn
* Socijalna zaštita 4.858.257,00 kn
* Javni red i sigurnost 3.482.367,00 kn
* Zaštita okoliša 2.298.245,00 kn
* Zdravstvo 21.293,00 kn
* Obrana 17.500,00 kn

**2.7. Račun financiranja po ekonomskoj klasifikaciji i izvoru financiranja**

Prema računu zaduživanja/financiranja iskazani su primici od financijske imovine i zaduživanja u iznosu od 4.626.626,05 kn. U odnosu na plan realizacija iznosi 14,46 %. U planu proračuna primici od zaduživanja planirani su u iznosu od 25.000.000,00 kn na ime kreditnog zaduženja za financiranje kapitalnog projekta *Klaster kulture na temeljima kulturne baštine povijesne jezgre Novske* i 7.000.000,00 kn na ime kratkoročnog kreditnog zaduženja za prekoračenje po poslovnom računu u svrhu premošćivanja jaza nastalog zbog različite dinamike priljeva sredstava i dospijeća obveza. Primici od zaduživanja odnose se iskorišteni iznos kratkoročnog zaduženja temeljem Ugovora o kratkoročnom kreditu-dopušteno prekoračenje po transakcijskom računu.

Izdaci za financijsku imovinu i otplate zajmova ostvareni su u iznosu od 1.074.239,12 kn što je u odnosu na plan 99,64 %, a u odnosu na prethodnu godinu realizacija je veća za 1.440,00 kn. Izdaci za financijsku imovinu i otplate zajmova odnose se na otplatu glavnice postojećeg kreditnog zaduženja koje je realizirano za izgradnju obilaznice i komunalne infrastrukture do Poduzetničke zone Novska. Detalji o kreditnom zaduženju, rokovima dospijeća, podmirenim obvezama za glavnicu i kamate nalaze se u prilogu ovog izvješća i čine sastavni dio Izvješća o izvršenju proračuna.

**3. STANJE POTRAŽIVANJA, NEPODMIRENIH DOSPJELIH OBVEZA I POTENCIJALNIH OBVEZA PO OSNOVI SUDSKIH SPOROVA**

Sukladno Pravilniku o izmjenama i dopunama Pravilnika o polugodišnjem i godišnjem izvještaju o izvršenju proračuna („Narodne novine“, broj 24/13, 102/17 i 01/20) obrazloženje ostvarenja prihoda i primitaka te rashoda i izdataka za proračunsku godinu sadrži i:

* stanje nenaplaćenih potraživanja za prihode državnog proračuna i proračunskih korisnika državnog proračuna, odnosno za prihode jedinica lokalne i područne (regionalne) samouprave i njihovih proračunskih korisnika,
* stanje nepodmirenih dospjelih obveza državnog proračuna i proračunskih korisnika državnog proračuna, odnosno jedinica lokalne i područne (regionalne) samouprave i njihovih proračunskih korisnika,
* stanje potencijalnih obveza po osnovi sudskih postupaka državnog proračuna i proračunskih korisnika državnog proračuna, odnosno jedinica lokalne i područne (regionalne) samouprave i njihovih proračunskih korisnika.

Pregled navedenih stanja potraživanja i obveza slijedi u tablicama u nastavku sa stanjem na dan 31.12.2019. godine za Grad Novsku i proračunske korisnike.

**Stanje ukupnih potraživanja za prihode poslovanja i prihoda od prodaje nefinancijske imovine Grada i proračunskih korisnika (skupine 12, 16 i 17 prema podacima iz financijskih izvještaja za razdoblje od 01.01. do 31.12.2019.**

|  |  |  |  |
| --- | --- | --- | --- |
| **Grad/proračunski korisnici** | **Potraživanja za prihode poslovanja i ostala potraživanja** | **Potraživanja od prodaje nefinancijske imovine** | **Ukupno** |
| Grad Novska | 10.406.484,00 kn | 887.496,00 kn | **11.293.980,00 kn** |
| Pučko otvoreno učilište Novska | 488.884,00 kn | 0,00 kn | **488.884,00 kn** |
| Gradska knjižnica i čitaonica „Ante Jagar“ Novska | 8.661,00 kn | 0,00 kn | **8.661,00 kn** |
| Dječji vrtić „Radost“ Novska | 399.535,00 kn | 0,00 kn | **399.535,00 kn** |
| Javna vatrogasna postrojba Grada Novske | 13.089,00 kn | 0,00 kn | **13.089,00 kn** |
| **Ukupno** | **11.316.653,00 kn** | **887.496,00 kn** | **12.204.149,00 kn** |

**Stanje nepodmirenih dospjelih obveza Grada Novske i proračunskih korisnika prema podacima iz financijskih izvještaja za razdoblje od 01.01. do 31.12.2019. godine**

|  |  |
| --- | --- |
| **Grad/proračunski korisnici** | **Stanje nepodmirenih dospjelih obveza na dan 31.12.2019.** |
| Grad Novska | 1.156.548,00 kn |
| Pučko otvoreno učilište Novska | 654,00 kn |
| Gradska knjižnica i čitaonica „Ante Jagar“ Novska | 3.111,00 kn |
| Dječji vrtić „Radost“ Novska | 116.057,00 kn |
| Javna vatrogasna postrojba Grada Novske | 189,00 |
| **Ukupno** | **1.276.559,00 kn** |

Stanje *potencijalnih obveza po osnovi sudskih sporova i postupaka* Grada Novske na dan 31. prosinca 2019. godine iznosilo je 748.354,00 kn.

U nastavku slijedi obrazloženje ostvarenja rashoda i izdataka upravnih tijela Grada Novske za izvještajno razdoblje od 01.01. do 31.12.2019. godine.